SL Uradni list Evropske unije C 321/18

Objava vloge za spremembo v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 321/09

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo za spremembo. Izjave o ugovoru mora Komisija prejeti v šestih mesecih od dneva te objave.

VLOGA ZA SPREMEMBO

UREDBA SVETA (ES) št. 510/2006

VLOGA ZA SPREMEMBO V SKLADU S ČLENOM 9

„PIMIENTO ASADO DEL BIERZO“

ES št.: ES-PGI-0105-0262-30.06.2009

ZGO ( X ) ZOP ( )

1. Postavka v specifikaciji proizvoda, na katero se sprememba nanaša:

—  ime proizvoda —  opis proizvoda — geografsko območje —  dokazilo o poreklu —  metoda pridobivanja —  povezanost — označevanje —  nacionalne zahteve —  drugo (navedite)

2. Vrsta spremembe:

— sprememba enotnega dokumenta ali povzetka —  sprememba specifikacije registriranega ZOP ali ZGO, za katerega enotni dokument in povzetek nista bila objavljena —  sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) —  začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006)

3. Spremembe:

3.1 Geografsko območje:

V prvotni specifikaciji in objavljenem povzetku je bilo določeno, da zajema območje kmetijske proizvodnje in predelave ali peke paprike 17 občin v regiji Bierzo. Predlagana sprememba je, naj za območje predelave geografske omejitve ne veljajo, tako da se lahko paprika peče v kateri koli regiji. Naravnih vidikov, povezanih z geografskim okoljem, ki se med peko paprike prenašajo na proizvod, dejansko ni.

3.2 Označevanje:

Vključijo se dodatna pojasnila glede uporabe geografske označbe v primeru predelanih proizvodov, da se ti lahko nadzorujejo.

ENOTNI DOKUMENT

UREDBA SVETA (ES) št. 510/2006

„PIMIENTO ASADO DEL BIERZO“

ES št.: ES-PGI-0105-0262-30.06.2009

ZGO ( X ) ZOP ( )

1. Ime:

„Pimiento Asado del Bierzo“

2. Država članica ali tretja država:

Španija

3. Opis kmetijskega proizvoda ali živila:

3.1 Vrsta proizvoda:

Skupina 1.6 – Sadje, zelenjava in žita, sveži ali predelani

3.2 Opis proizvoda, za katerega se uporablja ime iz 1. točke:

Proizvod, ki ga je treba zaščititi, je plod rastline paprike (Capsicum annuum L.) ekotipa Bierzo, ki je namenjen prehrani ljudi ter je pečen in konzerviran.

Paprika ekotipa Bierzo zajema primerke z genetskimi značilnostmi tega ekotipa, ki so prilagojeni pogojem regije Bierzo ter pri katerih se zaradi okolja pojavijo morfološke in fiziološke razlike, na podlagi katerih se natančneje imenujejo „Pimiento del Bierzo“.

1. Fizične in morfološke značilnosti, ki jih mora imeti sveža paprika, so naslednje: — površina: gladka, z nekaj komaj vidnimi razpokami, brez velikih brazgotin. Koža je gladka in svetleča, ni hrapava in nima mehkih delov, je svetlo do temno rdeče barve. Paprike, ki imajo zelene dele, se zavrnejo, — število mešičkov: 3–4, — oblika: trikotna in podolgovata, dolga več kot 10 cm in široka več kot 6 cm, — konica: zaobljena, — semenski mešiček: čvrsto meso, ki ga lahko ročno stisnemo, ne da bi se poškodovalo. Povprečna debelina mesa paprike je manj kot 8 mm, — teža: nad 160 g.

2. Značilnosti glede minimalne kakovosti, ki jih mora imeti sveža paprika, so naslednje: — cele paprike, dobro razvite, s pecljem, čiste in suhe na površini, brez kakršnih koli vidnih tujih snovi ali nenavadnega vonja, — v primeru nepravilnosti na površini zaradi bolezenskih ali podnebnih vzrokov skupna površina take nepravilnosti ne sme presegati 1 cm2 na posamezno papriko, — paprika mora ohraniti obliko in čvrstost, pri čemer se nepravilno oblikovani plodovi in plodovi z nepravilnostmi določijo kot neustrezni.

3. Fizikalno-kemijske in organoleptične značilnosti, ki jih mora imeti sveža paprika, so naslednje: — barva: svetlo do temno rdeča, — vonj: značilen vonj po pečeni in prekajeni papriki, — okus: najprej rahlo trpek, srednje do blago prekajen in nekoliko pekoč okus, ki ostane v ustih, — površina: rahlo razpokana, — ostanki zoglenele kože: do 1,5 cm2 za vsakih 100 g paprike, — prisotnost semen: do 10 semen na 100 g paprike, — sok, ki se izloči po pečenju: tekoč in ne pregost, — tekstura: mehka in srednje do manj čvrsta, — homogenost: vsebina v posodi mora biti homogena, kar zadeva barvo, obliko, velikost in čvrstost, — ogljikovi hidrati: manj kot 5 %; dajejo značilen, rahlo trpek okus, — prehranske vlaknine: manj kot 3 %; dajejo značilno mehkost. Pečene konzervirane paprike so lahko cele ali v koščkih. Če so paprike cele, morajo spadati v tržni razred „Extra“ ali „I“, če so narezane na koščke, pa morajo spadati v tržni razred „I“ v skladu z veljavnim standardom kakovosti za predelano zelenjavo, ki se uporablja za konzervirano zelenjavo.

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Proizvodnja paprik mora potekati na opredeljenem geografskem območju v središču regije Bierzo.

Zemljišča morajo imeti prst z ilovnato sestavo, katere pH je med 5,0 in 7,0, ter morajo biti namenjena gojenju paprike ekotipa Bierzo. Uporablja se le pasovno ali ciljno namakanje, ki preprečuje stik baze stebla z vodo. Paprike se obirajo ročno in v več fazah. V vsaki fazi se izberejo paprike z značilnostmi, ki najbolj ustrezajo značilnostim iz specifikacije.

Proizvodnja paprik ekotipa „El Bierzo“ na tem območju predstavlja temeljni element, ki daje končnim proizvodom kakovost, tudi kadar se peka ne izvaja na tem območju.

3.6 Posebna pravila za rezanje, ribanje, pakiranje itn.:

—

3.7 Posebna pravila za označevanje:

Predelovalni obrati in pakirnice, ki jih odobri regulativni svet (Consejo Regulador), morajo uporabljati nalepke z navedbo „Indicación Geográfica Protegida Pimiento Asado del Bierzo“ in logotipom regulativnega sveta.

Vse vrste posod, v katerih se prodaja zaščitena pečena paprika, morajo biti opremljene s številčno kodo, ki jo dodeli regulativni svet in namesti pooblaščena pakirnica.

4. Kratka opredelitev geografskega območja:

Opredeljeno geografsko območje kmetijske proizvodnje se nahaja v središču regije Bierzo, na skrajnem severovzhodu pokrajine Léon, ki je del avtonomne skupnosti Kastilja-Léon in obsega naslednje občine:

Arganza, Bembibre, Borrenes, Cabañas Raras, Cacabelos, Camponaraya, Carracedelo, Carucedo, Castropodame, Congosto, Cubillos del Sil, Molinaseca, Ponferrada, Priaranza, Sobrado, Villadecanes-Toral de los Vados in Villafranca del Bierzo.

Za območje, na katerem se paprike pečejo, ne velja nobena geografska omejitev.

5. Povezanost z geografskim območjem:

5.1 Posebnosti geografskega območja:

Opredeljeno območje proizvodnje obsega tektonsko kotlino, obdano z več gorskimi verigami, pri čemer je enostaven izhod mogoč le skozi dolino reke Sil. Povprečna nadmorska višina občin, ki pridelujejo papriko, je približno 550 m.

Prst za pridelavo paprik ima ilovnato sestavo. Je globoka, rahla, porozna in precej suha. Ima malo organskih snovi, kalcija, fosforja, kalija in natrija, razmerje med ogljikom in dušikom pa je med 8 in 10. Njene pH vrednosti so rahlo kisle, med 5,5 in 7,0.

Regija Bierzo ima sredozemsko podnebje („indeks sredozemskosti“ je 5,28). Območje je primerno za gojenje paprike, saj so zanj značilni veliko število ur osončenosti, povprečna letna temperatura 12,5 °C in povprečna letna količina padavin 800 mm.

Dolgo obdobje zmrzali, ki povprečno traja od 11. novembra do 4. aprila, navadno omogoča sajenje paprike v začetku maja in obiranje od konca avgusta do začetka novembra.

Število ur osončenosti, sončno sevanje in temperatura neposredno vplivajo na nizko stopnjo ogljikovih hidratov, ki se ustvarijo s fotosintezo v rastlini (manj kot 5 %), zaradi česar ima paprika rahlo trpek okus, kar je ena od organoleptičnih značilnosti proizvoda.

Vsebnost prehranskih vlaknin, predvsem celuloze, ki je prav tako odvisna od fotosinteze, je nizka (manj kot 3 %), zaradi česar je paprika mehka, kar je očitna organoleptična značilnost.

5.2 Posebnosti proizvoda:

Posebnosti proizvoda so povezane z geografskim poreklom proizvodnje, zaradi katerega ima paprika ekotipa Bierzo nizko stopnjo ogljikovih hidratov in prehranskih vlaknin, kar vpliva na mehkost in rahlo trpek okus pečene paprike.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Nizka stopnja ogljikovih hidratov, ki se ustvarijo s fotosintezo v rastlini, je neposredno povezana s številom ur osončenosti, sončnim sevanjem in temperaturo.

Vsebnost prehranskih vlaknin, predvsem celuloze, ki je prav tako odvisna od fotosinteze, je nizka.

Poleg tega zgodovinski in literarni podatki potrjujejo sloves proizvoda, ki temelji na tradiciji gojenja paprike ter značilnostih peke in pakiranja.

Z uporabo tradicionalne metode peke na žaru ali v pečici, pri čemer se uporablja les ali plin, se kakovost proizvoda ne spremeni. Ta metoda zagotavlja prekajeno aromo in okus paprike, ki se z dodajanjem majhne količine olja, soli, limoninega soka ali citronske kisline ne spremeni.

Celoten postopek, ki obsega peko, čiščenje in lupljenje, se opravi ročno ter brez uporabe kemičnih raztopin in brez izpiranja z vodo. Zaradi tega lahko na pečeni papriki včasih ostanejo semena ali ostanki zoglenele kože, kar dokazuje ročno proizvodnjo.

Ker se lahko ti postopki peke opravijo pod enakimi pogoji v kateri koli drugi regiji, je bilo odločeno, da se območje proizvodnje ne omeji.

Sklic na objavo specifikacije:

(člen 5(7) Uredbe (ES) št. 510/2006)

http://www.itacyl.es/opencms_wf/opencms/system/modules/es.jcyl.ita.extranet/elements/galleries/galeria_downloads/calidad/pliegos_IGP/IGP_Pimiento_Asado_Bierzo.pdf

(1) UL L 93, 31.3.2006, str. 12.